Die Duitsers wat die agt maande lange vaart na die Ooste aangepak het, het baie gou die betekenis van die gesegde: "Wer Vater und Mutter thod geschlagen, ist noch zu gut nach Ostindien zu gehen." Vry vertaal beteken dit dat om na Oos Indië toe te gaan is dieselfde as om jou pa en ma dood te maak. Daar was bloedweinig eenheidsgevoel onder die soldate aan boord van die VOC-skepe. Dit het dikwels gebeur dat 'n persoon rot en kaal besteel is wanneer hy siek was, of om een of ander rede hulpeloos geraak het. Dit was gevolglik standaard praktyk om so spoedig moontlik na vertrek met 'n maat bevriend te raak sodat die paar mekaar kon ondersteun gedurende die vaart. Die vaart self was voorts ook geen plesier nie. Die skip was oorvol en beknop en onder die dek in die slaapkwartiere was die ventilasie uiters swak. Die maaltye was eentonig en water is erg gerantsoeneer.
Die rekrute moes ouer as 18 en jonger as 40 jaar wees om in diens geneem te kon word. Alhoewel geen bewys gevind is vir sy werklike geboortedatum nie, weet ons presies wanneer Zirke in die plaaslike Lutherse gemeente aangeneem is as lidmaat. Hiervolgens is Zirke in 1731 gebore en sou hy pas 21 jaar oud gewees het toe hy in Desember 1752 deur die VOC in diens geneem is.
Die eiland Texel (Links), met die Marsdiep tussen De Helder en Texel. Regs is die bouvalle van die Schans, waar soldate op die eiland gehuisves is terwyl die skepe voorberei is vir die lang vaart na die Ooste.